b"\n_START_ARTICLE_\nCasa al carrer des Vigilant, 6\n_START_SECTION_\nDescripci\xc3\xb3\n_START_PARAGRAPH_\nSituada dins del nucli antic de la poblaci\xc3\xb3 de Cadaqu\xc3\xa9s._NEWLINE_La composici\xc3\xb3 neocl\xc3\xa0ssica conforma una simetria en la qual hi ha un m\xc3\xb2dul central ben definit format per un arrebossat amb emmarcament del carreuat, i el portal d'entrada a la planta baixa. Els brancals i la llinda s\xc3\xb3n de pedra tallada; hi ha un balc\xc3\xb3 a la primera planta, amb llosana allargada i formada per quatre peces de pedra._NEWLINE_Sim\xc3\xa8tricament respecte al m\xc3\xb2dul central es col\xc2\xb7loquen els dos m\xc3\xb2duls laterals, iguals, amb una finestra a la planta baixa, emmarcada per un portal amb brancals i llinda de peces de pedra tallada. En aquest cas, aquestes dues obertures s'ubiquen a diferent al\xc3\xa7ada donada la inclinaci\xc3\xb3 del carrer. Les coronen dues finestres balconeres al primer nivell. La fa\xc3\xa7ana \xc3\xa9s coronada per una barana amb balustrada que tanca la coberta, composta per l'alternan\xc3\xa7a de mass\xc3\xads i s\xc3\xa8ries de balustres._NEWLINE_El car\xc3\xa0cter senyorial es posa de manifest per les proporcions de l'edifici i les dimensions de les obertures, aix\xc3\xad com per la riquesa de detalls i el tractament formal de cada element de les fa\xc3\xa7anes. Cal destacar, les quatre m\xc3\xa8nsules esculpides que sostenen la llosana del balc\xc3\xb3 i els elements de ferro forjat, com la barana del mateix balc\xc3\xb3 i la protecci\xc3\xb3 d'una finestra de la fa\xc3\xa7ana lateral. El revestiment de la fa\xc3\xa7ana principal est\xc3\xa0 pintat en beige clar, amb carreuats emmarcats en el m\xc3\xb2dul central, llis en els m\xc3\xb2duls laterals, desaparegut en amplies zones de totes les fa\xc3\xa7anes visibles._NEWLINE_La fa\xc3\xa7ana posterior, que d\xc3\xb3na acc\xc3\xa9s al pati allargat, presenta, en el primer pis, una distribuci\xc3\xb3 diferent: dos m\xc3\xb2duls quasi sim\xc3\xa8trics, contigus, i un tercer que marca la difer\xc3\xa8ncia. La separaci\xc3\xb3 ve donada per dues columnes, en mig relleu, que es perllonguen fins a tocar a la terrassa i queden coronades per un fris amb decoracions geom\xc3\xa8triques. Dos finestrals de grans dimensions, d'arc de mig punt, estan separats per aquestes columnes. En l'\xc3\xbaltim m\xc3\xb2dul, que marca una difer\xc3\xa8ncia, trobem una balconada d'arc de mig punt, amb una balustrada feta amb obra.\n_START_SECTION_\nHist\xc3\xb2ria\n_START_PARAGRAPH_\nCasa burgesa neocl\xc3\xa0ssica, de la segona meitat del segle XIX (1869)._NEWLINE_El jard\xc3\xad que es perllonga respecte a la fa\xc3\xa7ana posterior de la casa del carrer Vigilant, 6 d\xc3\xb3na a la Riera de Sant Vicen\xc3\xa7, aix\xc3\xad com tota la fa\xc3\xa7ana posterior del carrer Uni\xc3\xb3 i altres edificis representatius com el del Teatre Art i Joia, i el de la Societat l'Amistat (Casino),  formant part d'una unitat compositiva entre el nucli antic i la Riera de Sant Vicen\xc3\xa7 que cal preservar."